נס ציונה, 03 בפברואר, 2020 - קדימהסטם (ת"א: קדסט, KDST), חברה בשלבי פיתוח קליני של תרפיות תאיות (Cell Therapy), הודיעה על השלמת גיוס הון על פי תשקיף בסך כולל של כ- 9.1 מיליון ש"ח.
גיוס ההון בוצע באמצעות הנפקת 21,758 יחידות של ניירות ערך. הרכב כל יחידה כלל 1,000 מניות רגילות של החברה במחיר של 0.42 ש"ח למניה (מחיר הסגירה של המניה ביום חמישי האחרון עמד על 0.36 ש"ח למניה); וכן 500 כתבי אופציה (סדרה 5) במחיר מימוש של 0.50 ש"ח לכתב אופציה (ללא תמורה) וכן 1,000 כתבי אופציה (סדרה 6) במחיר מימוש של 1.20 ש"ח לכתב אופציה (ללא תמורה) במחיר כולל של 420 ש"ח ליחידה.
פרופ' מישל רבל, מייסד החברה, המדען הראשי ומבעלי השליטה בה אשר השתתף בהנפקה, רכש יחידות בהיקף כספי של כ- 7.1 מיליון ש"ח ובכך עלה שיעור אחזקתו בחברה לכ- 22.2%, כאשר אחזקתם המשותפת של בעלי השליטה עם השלמת ההנפקה עלתה לכ- 43.1% מההון המונפק והנפרע של החברה.
רמי אפשטיין, מנכ"ל קדימהסטם, מסר: "אנו שמחים על השלמת הגיוס, המהווה הבעת תמיכה משמעותית מצד בעל השליטה בחברה ומודים לציבור המשקיעים שהשתתפו בהנפקה. תמורת הגיוס תאפשר לנו לקדם את תוכניותינו האסטרטגיות, ובכלל זה תוכנית הפיתוח הקלינית של מוצר ה- AstroRx® לטיפול במחלת ה- ALS, כמו גם תוכנית הפיתוח של מוצר ה- IsletRx המיועד לטיפול בסוכרת תלוית אינסולין."
קדימהסטם הנה חברה בשלבי פיתוח קליני של תרפיות תאיות (Cell Therapy), המפתחת ומייצרת מוצרי "מדף" תאיים המבוססים על הפלטפורמה הטכנולוגית של החברה לגידול והתמיינות של תאי גזע עובריים לכדי תאים פעילים באיכות קלינית. AstroRx®, תכנית הפיתוח המובילה של החברה, הינו מוצר תאי המורכב מתאי אסטרוציטים לטיפול ב-ALS, המצוי כעת בניסוי קליני Phase 1/2a. תכנית פיתוח נוספת של החברה הינה IsletRx, מוצר תאי המורכב מתאי לבלב פעילים לטיפול בסוכרת תלוית אינסולין, אשר הדגים בטיחות ויעילות בניסוי הוכחת היתכנות פרה-קליני. קדימהסטם נוסדה על ידי פרופ' מישל רבל, המדען הראשי של החברה ופרופסור אמריטוס לגנטיקה מולקולרית במכון וייצמן. פרופ' רבל זכה בפרס ישראל עבור ההמצאה והפיתוח של Rebif®, תרופת בלוקבסטר לטרשת נפוצה הנמכרת ברחבי העולם. קדימהסטם נסחרת בבורסה בתל אביב (ת"א:KDST).